《还山吟送天台王徵君》
元代·胡奎

巍巍乎，天台之山四万八千丈兮，联冈叠障绵亘乎东南。

神鳌戴山俨不动，但见螺髻涌出矗矗青瑶簪。三更鸡鸣海水赤，丹霞紫雾浮晴岚。

上方钟磬落天外，白日花飞优钵昙。嗟哉胜境可望不可即兮，金堂石室何由探。

神仙中人王子乔，颜如丹砂发毵毵。偶从东海一相见，调笑共作烟霞谈。

手持天孙五云锦，冰丝袅袅缫吴蚕。飘然别我复长往，解缨去濯桃花潭。

天风吹散华顶雪，曹娥江水青于蓝。舵楼晚饭坐天上，拂云鸟翼张高帆。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。